b'\n_START_ARTICLE_\nGorionik\n_START_PARAGRAPH_\nGorionik je ure\xc4\x91aj za regulirano izgaranje plinovitih, teku\xc4\x87ih i \xc4\x8dvrstih mljevenih goriva (na primjer ugljene pra\xc5\xa1ine), obi\xc4\x8dno u industrijskom mjerilu. Gorionik treba dozirati, te raspr\xc5\xa1iti ili ispariti odre\xc4\x91enu koli\xc4\x8dinu goriva, propustiti potrebnu koli\xc4\x8dinu zraka za izgaranje i \xc5\xa1to bolje ga pomije\xc5\xa1ati s gorivom. Gorionici se ugra\xc4\x91uju u generatore pare, industrijske pe\xc4\x87i, komore izgaranja plinskih turbina i sli\xc4\x8dno. Rad gorionika nastoji se \xc5\xa1to vi\xc5\xa1e automatizirati, tako da se koli\xc4\x8dina goriva i zraka regulira automatski, a paljenje goriva, zaustavljanje pogona i ostale potrebne radnje obavljaju programirano. Postoje i gorionici za kombinirano lo\xc5\xbeenje, na primjer za teku\xc4\x87a i plinovita goriva._NEWLINE_Jednostavniji ure\xc4\x91aj, obi\xc4\x8dno za izgaranje plinovitih goriva, naziva se plamenik, na primjer plamenik plinskoga \xc5\xa1tednjaka ili Bunsenov plamenik u kemijskom laboratoriju.'